Wat sê die Bybel oor vertroue - Francois Malan - www.bybelkennis.co.za
by Mitch Kalp · 07/06/2016
In ons groepie is `n stelling gemaak dat volgens die Bybel niemand vertrou kan/moet word nie. God vertrou nie eers die engele nie en Jesus het nie sy dissipels vertrou nie.
Sonder onderlinge vertroue kan ons nie lewe nie – ek vertrou die kos wat ek eet is nie vergiftig nie, anders sal ek nooit eet nie (maar dit kan gebeur); ek vertrou die kar wat aankom gaan by die rooilig stop, anders kan ek nie ry nie (maar soms gebeur dit wel). As mense my nie vertrou nie, sal ek nooit ’n werk kan kry nie, en geen vriende kan hê nie. Maar die aanleiding tot die vraag gaan eintlik oor wat die Bybel sê oor vertroue in mense, engele, ens.
Die Bybel praat baie oor God wat ons absoluut kan vertrou, nie om óns wil uit te voer nie, maar om sy wil met ons deur te voer (wat soms met my wil kan ooreenstem, maar dikwels nie, en dan het die Here iets beters vir my in gedagte).
Eers wat die Bybel sê dat jy nie ’n mens kan vertrou nie:
Ps 62:13 sê: Ek het by God hoor sê: dat net God mag het en ’n mens net op U, Here, kan vertrou, en dat U met elkeen handel volgens sy verdienste.
Spreuke 28:26 Wie op homself vertrou, is ’n dwaas. Wie hom deur wysheid laat lei, is veilig.
Miga 7:5 Moenie ’n maat vertrou nie, moenie op ’n vriend staatmaak nie, pasop wat jy sê vir die vrou langs wie jy lê.
Dat die Here nie op engele kan vertrou nie:
Job 4:18 Elifas sê vir Job: In sy hemelse dienaars stel Hy geen vertroue nie. Voor Hom is selfs sy engele vol gebreke
Job 15:15 Elifas sê vir Job: As God nie eers die hemelwesens vertrou nie en selfs die hemel nie rein is voor sy oë nie, hoeveel minder ’n onein verdorwe mens wat boosheid indrink soos water?
Maar deur die Here kan ons vertrou hê in mense:
2 Tess 3:3-4 Die Here is getrou. Hy sal julle versterk en julle van die Bose bewaar. Deur die Here het ons vertroue in julle dat julle doen en sal doen wat ons julle voorhou.
Eks 19:9 Toe het die Here vir Moses gesê: Ek sal na jou toe kom in ’n donderwolk. Die volk sal My kan hoor wanner Ek met jou praat en dan sal hulle altyd vertroue in jou hê.
Ons vertroue is eintlik op die Here wat in ons kom woon het met sy Heilige Gees om ons te lei en te bewaar. Ons lewe is in sy hand, ook wanneer ons eet of op pad is of tussen mense lewe en werk. Hy lei ons ook in die vertroue wat ons in mense kan stel. 2 Kronieke 16:9 Die Here het sy oë oral op die aarde, sodat Hy dié kan help wat met hulle hele hart op Hom vertrou.
En dan die baie tekse in die Bybel oor vertroue in die Here:
Ps 84:13 bely: Here, Almagtige, dit gaan goed met die mens wat op U vertrou.
Ps 112:7: die regverdige…is gerus, hy vertrou op die Here.
Ps 115:11 Julle wat die Here dien, vertrou op die Here, Hy help en beskerm julle.
Spreuke 3:5 Vertrou volkome op die Here, en moenie op jou eie insigte staatmaak nie. Ken Hom in alles wat jy doen, en Hy sal jou die regte pad laat loop.
Spreuke 16:20 wie op die Here vertrou, met hom gaan dit goed; een wat op die Here vertrou is voorspoedig
Jesaja 28:16 Ook wanneer U straf, Here, vertrou ons op U.
Volgens die Bybel moet ons, en kan ons, op God vertrou. Hier is ’n paar tekse daaroor:
Ps 4:6; 9:11; 25:2,3,21; 26:1; 27:14; 28:7; 31:15; 32:10; 33:20; 37:3,7,34; 38:16; 46:6,12; 43:5; 55:24; 56:4; 62:2; 71:5; 78:22; 91:2;
Spr 20:22; Jes 12:2; 25:9; Jer 14:22; Dan 3:28; 6:24;
Mat 27:43; Hand 27:45; 2 Kor 1:9; 3:4; Hebr 2:13.